ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 62/2543

เรื่อง   หลักเกณฑ์ เงื่อนไข และวิธีการโฆษณากิจการ

ของบริษัทหลักทรัพย์เพื่อส่งเสริมการขายและให้บริการ

เกี่ยวกับการจัดการกองทุนรวมและการจัดการกองทุนส่วนบุคคล

  
 

          อาศัยอํานาจตามความในมาตรา 98 (10) แห่งพระราชบัญญัติหลักทรัพย์และตลาดหลักทรัพย์ พ.ศ. 2535   สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 30/2539  เรื่อง หลักเกณฑ์ เงื่อนไข และวิธีการโฆษณาเพื่อจําหน่ายหน่วยลงทุนของกองทุนรวม ลงวันที่ 16 ธันวาคม พ.ศ. 2539


ข้อ ๒ ในประกาศนี้

           “การโฆษณา” หมายความว่า  การกระทําให้ประชาชนเห็นหรือทราบข้อความเพื่อส่งเสริมการขายหน่วยลงทุน การให้บริการการจัดการกองทุนส่วนบุคคล หรือการดําเนินกิจการของบริษัทหลักทรัพย์ในการจัดการกองทุนรวม การจัดการกองทุนส่วนบุคคล หรือการจัดจําหน่ายหน่วยลงทุนของกองทุนรวม  โดยทางหนังสือพิมพ์หรือสิ่งพิมพ์อื่นใด วิทยุกระจายเสียง วิทยุโทรทัศน์ โทรศัพท์ ป้ายโฆษณา ประกาศ อินเทอร์เนต (Internet) หรือสื่ออื่นใด หรือโดยการส่งเอกสารให้แก่บุคคลใด เช่น หนังสือเวียน จดหมาย  เป็นต้น

          “ข้อความ” หมายความรวมถึง   ตัวเลข ผัง ภาพ แผนแบบ เสียง หรือสิ่งอื่นใดที่ทําให้บุคคลทั่วไปเข้าใจความหมายได้

          “บริษัทหลักทรัพย์” หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม  การจัดการกองทุนส่วนบุคคล  หรือการจัดจําหน่ายหลักทรัพย์ที่ได้รับแต่งตั้งให้จัดจําหน่ายหน่วยลงทุนของกองทุนรวม

          “สมาคม” หมายความว่า   สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน

          “สํานักงาน” หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๓ ในการโฆษณา บริษัทหลักทรัพย์ต้องได้รับความเห็นชอบจากสํานักงานก่อน โดยบริษัทหลักทรัพย์ต้องส่งข้อความที่จะใช้ในการโฆษณาให้สํานักงานพิจารณาก่อนการโฆษณา  ซึ่งหากสํานักงานมิได้ทักท้วงภายในเจ็ดวันทําการนับตั้งแต่วันถัดจากวันที่สํานักงานได้รับข้อความดังกล่าว  ให้ถือว่าได้รับความเห็นชอบจากสํานักงาน 

          ให้นําความในวรรคหนึ่งมาใช้บังคับกับการแก้ไขเพิ่มเติมข้อความในการโฆษณาโดยบริษัทหลักทรัพย์ต้องระบุวันที่ที่จะเริ่มโฆษณาในหนังสือขอความเห็นชอบจากสํานักงานด้วย


ข้อ ๔ ข้อความที่ใช้ในการโฆษณา ต้องเป็นข้อความที่ไม่ก่อให้เกิดความเข้าใจผิด และไม่มีข้อความที่มีลักษณะดังต่อไปนี้

          (1) ข้อความที่เป็นเท็จหรือเกินความจริง

          (2) ข้อความที่ทําให้เข้าใจว่าผลการดําเนินงานในอดีตรับประกันผลตอบแทนในอนาคต

          (3) ข้อความที่เป็นการให้ร้ายหรือการเปรียบเทียบกับบริษัทหลักทรัพย์อื่น

          (4) ข้อความที่แสดงความหมายโดยนัยหรืออ้างว่าการให้บริการของบริษัทหลักทรัพย์เป็นที่ยอมรับหรือได้รับการรับรองจากสํานักงาน

          (5) ข้อความที่เป็นประมาณการผลตอบแทนหรือผลการดําเนินงานในอนาคตที่เป็นตัวเลข

          (6) ข้อความที่เป็นการรับรองว่าการลงทุนจะมีกําไรหรือจะไม่ขาดทุน  เว้นแต่ในกรณีดังต่อไปนี้

                    (ก)  กรณีกองทุนรวมที่จัดให้มีการค้ําประกัน หลักประกัน หรือการประกันด้วยวิธีอื่นใด ซึ่งมีผลบังคับกันได้ตามกฎหมายและเป็นการประกันตามที่คณะกรรมการ ก.ล.ต. ประกาศกําหนด

                    (ข) กรณีการจัดการกองทุนส่วนบุคคลที่เป็นการให้คํารับรองตามหลักเกณฑ์ ที่สํานักงานประกาศกําหนดตามมาตรา 139(4)


ข้อ ๕ การโฆษณาข้อความที่เป็นการคัดลอกหรืออ้างอิงเฉพาะบางส่วนของข้อความ บทความ คํากล่าวของบุคคลใด ๆ หรือผลการดําเนินงานในอดีต   ข้อความที่ใช้ในการโฆษณาดังกล่าวต้องเป็นข้อความที่ตรงต่อความเป็นจริง มีสาระสําคัญที่ครบถ้วน โดยไม่มีการตัดทอนหรือต่อเติมที่อาจ ก่อให้เกิดความเข้าใจผิดในสาระสําคัญ และต้องระบุแหล่งที่มาของข้อความที่ใช้ในการโฆษณานั้นอย่างชัดเจน


ข้อ ๖ การโฆษณาที่ระบุถึงผลตอบแทนหรือผลการดําเนินงานของกองทุนรวมหรือกองทุนส่วนบุคคล  ต้องมีข้อความที่เป็นคําเตือนตามข้อ 9 วรรคสอง และต้องเป็นไปตามหลักเกณฑ์ดังต่อไปนี้

          (1) การโฆษณาที่มีการระบุผลตอบแทนหรือผลการดําเนินงานที่เป็นสถิติตัวเลข บริษัทหลักทรัพย์ต้องปรับปรุงข้อมูลให้เป็นปัจจุบันสําหรับการโฆษณาทุกระยะเวลาสามเดือนนับตั้งแต่วันถัดจากวันที่มีการโฆษณา  เว้นแต่มีการเปลี่ยนแปลงข้อมูลอย่างมีนัยสําคัญในระหว่างระยะเวลาดังกล่าว บริษัทหลักทรัพย์ต้องปรับปรุงข้อมูลให้เป็นปัจจุบันทันที

          (2) การโฆษณาที่มีการระบุหรือการเปรียบเทียบผลการดําเนินงานในอดีตของกองทุนรวมหรือกองทุนส่วนบุคคลนั้นเอง หรือของกองทุนรวมหรือกองทุนส่วนบุคคลอื่นที่มีนโยบายการลงทุนประเภทเดียวกัน ต้องเป็นไปตามหลักเกณฑ์ที่สมาคมกําหนดโดยได้รับความเห็นชอบจากสํานักงานและต้องเปิดเผยแหล่งที่มาของข้อมูลและเป็นข้อมูล ณ วันใด

          (3) การโฆษณาในลักษณะของการเปรียบเทียบหรือแสดงให้เห็นถึงความแตกต่างระหว่างผลตอบแทนจากการลงทุนในกองทุนรวมหรือกองทุนส่วนบุคคล กับการลงทุนโดยวิธีอื่นต้องระบุข้อมูลอันเป็นสาระสําคัญที่สามารถทําให้ผู้ลงทุนเข้าใจถึงความแตกต่างในลักษณะการลงทุนแต่ละประเภทอย่างชัดเจน


ข้อ ๗ การโฆษณาเพื่อส่งเสริมการขายหน่วยลงทุนของกองทุนรวมต้องมีข้อความอย่างน้อยดังต่อไปนี้ด้วย

          (1) ข้อความที่ระบุสถานที่ในการขอรับข้อมูลเพิ่มเติมหรือหนังสือชี้ชวน

          (2)  ข้อความที่เป็นคําเตือนตามข้อ 9

          ในการโฆษณาเพื่อส่งเสริมการขายหน่วยลงทุนของกองทุนรวมใด   บริษัทหลักทรัพย์จะกระทําได้ต่อเมื่อได้มีการยื่นคําขอจัดตั้งกองทุนรวมนั้นต่อสํานักงานแล้ว และต้องจัดให้มีข้อความที่แสดงให้ทราบว่ากองทุนรวมดังกล่าวอยู่ในระหว่างการพิจารณาคําขออนุมัติจัดตั้งและจัดการกองทุนรวมจากสํานักงานด้วยในกรณีที่คําขอจัดตั้งกองทุนรวมนั้นยังไม่ได้รับอนุมัติจากสํานักงาน


ข้อ ๘ การให้สัมภาษณ์ หรือการตอบข้อซักถาม โดยผ่านสื่อมวลชนหรือสื่ออื่นใดที่ใช้ในการติดต่อสื่อสารสู่สาธารณชน  ที่มีลักษณะเป็นการโฆษณา บริษัทหลักทรัพย์อาจกระทําได้โดยปฏิบัติตามข้อ 4 


ข้อ ๙ ในการโฆษณาเพื่อส่งเสริมการขายหน่วยลงทุนหรือการให้บริการการจัดการกองทุนส่วนบุคคล บริษัทหลักทรัพย์ต้องจัดให้มีข้อความที่เป็นคําเตือนว่า  “การลงทุนมีความเสี่ยง ผู้ลงทุนควรศึกษาข้อมูลก่อนการตัดสินใจลงทุน” 

          ในกรณีที่เป็นการโฆษณาตามข้อ 6 บริษัทหลักทรัพย์ต้องจัดให้มีข้อความที่เป็นคําเตือนว่า “ผลการดําเนินงานในอดีตของกองทุนรวมมิได้เป็นสิ่งยืนยันถึงผลการดําเนินงานในอนาคต” หรือ “ผลการดําเนินงานในอดีตของกองทุนส่วนบุคคลมิได้เป็นสิ่งยืนยันถึงผลการดําเนินงานในอนาคต”  แล้วแต่กรณี ด้วย

          ในกรณีที่เป็นการโฆษณาที่มีการอ้างว่ากองทุนรวมได้รับอนุมัติจากสํานักงานแล้ว บริษัทหลักทรัพย์ต้องจัดให้มีข้อความที่เป็นคําเตือนว่า “การที่สํานักงานคณะกรรมการ ก.ล.ต. ได้อนุมัติให้จัดตั้งและจัดการโครงการจัดการกองทุนรวม ................... เมื่อวันที่ ................................. มิได้เป็นการแสดงว่า คณะกรรมการ ก.ล.ต. หรือสํานักงานคณะกรรมการ ก.ล.ต. ได้รับรองถึงความครบถ้วนและถูกต้องของข้อมูลในการเสนอขาย และมิได้ประกันราคาหรือผลตอบแทนของกองทุนรวม” ด้วย


ข้อ ๑๐ การแสดงคําเตือนตามข้อ 9 วรรคหนึ่ง ในการโฆษณาผ่านสื่อ  ให้บริษัทหลักทรัพย์ปฏิบัติดังต่อไปนี้

          (1) การโฆษณาผ่านสื่อสิ่งพิมพ์ ตัวอักษรของคําเตือนต้องอ่านได้ชัดเจน และมีขนาดไม่เล็กกว่าตัวอักษรปกติที่ใช้ในการโฆษณา

          (2) การโฆษณาผ่านสื่อวิทยุกระจายเสียง โทรศัพท์ หรือสื่อกระจายเสียงอื่นใด ต้องจัดให้มีการอ่านออกเสียงคําเตือนเป็นเวลาไม่น้อยกว่าสามวินาที 

          (3) การโฆษณาผ่านสื่อวิทยุโทรทัศน์ ภาพยนตร์ หรือสื่อกระจายภาพอื่นใด ต้องจัดให้มีคําเตือนที่เป็นตัวอักษรที่มีความคมชัด อ่านได้ชัดเจน และต้องแสดงคําเตือน (display) ไว้เป็นเวลาไม่น้อยกว่าห้าวินาที


ข้อ ๑๑ ในกรณีที่บริษัทหลักทรัพย์ตั้งบุคคลใดเป็นตัวแทนเพื่อทําหน้าที่จําหน่ายหน่วยลงทุน ตัวแทนเพื่อทําหน้าที่สนับสนุนการจําหน่ายหรือรับซื้อคืนหน่วยลงทุน  หรือมอบหมายให้บุคคลใดทําการโฆษณา บริษัทหลักทรัพย์นั้นต้องจัดให้มีข้อตกลงที่กําหนดให้ผู้ซึ่งได้รับการแต่งตั้งหรือมอบหมายดังกล่าวต้องปฏิบัติตามข้อกําหนดในประกาศนี้ และต้องดูแลให้มีการปฏิบัติตามข้อตกลงดังกล่าวด้วย


ข้อ ๑๒ การโฆษณาที่บริษัทหลักทรัพย์ได้ปฏิบัติตามประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 30/2539  เรื่อง หลักเกณฑ์ เงื่อนไข และวิธีการโฆษณาเพื่อจําหน่ายหน่วยลงทุนของกองทุนรวม ลงวันที่ 16 ธันวาคม พ.ศ. 2539  ซึ่งได้มีการโฆษณาอยู่ก่อนวันที่ประกาศนี้ใช้บังคับ  ให้กระทําต่อไปได้จนถึงวันที่ 1 มีนาคม พ.ศ. 2544  ทั้งนี้ บริษัทหลักทรัพย์ดังกล่าวต้องแจ้งให้สํานักงานทราบภายในวันที่ 15 มกราคม พ.ศ. 2544   


ข้อ ๑๓ ประกาศนี้ให้ใช้บังคับตั้งแต่วันที่ 1 มกราคม พ.ศ. 2544 เป็นต้นไป


ผู้มีอํานาจลงนาม -  ประกาศ   ณ  วันที่  29  พฤศจิกายน  พ.ศ. 2543                              

 

 

                                                            (นายประสาร  ไตรรัตน์วรกุล)

                                                                       เลขาธิการ

                                        สํานักงานคณะกรรมการกํากับหลักทรัพย์และตลาดหลักทรัพย์